[Video] Model se waaghalsige fotosessie lei tot herrie | Maroela Media
Victoria Odintcova (Foto: Instagram)
Die Russiese model Victoria Odintcova het 'n herrie veroorsaak nadat sy 'n video en foto's gedeel het waar sy van 'n gebou wat 73 verdiepings hoog is aan 'n man se hand in die lug hang.
Die foto's en video is op Dubai se Cayan-toringgebou geneem en op Instagram gedeel. Op die video kan gesien word hoe Odintcova met een hand vashou aan die man se hand en dat sy sowat 306 m hoog in die lug hang.
"Ek kan nog steeds nie glo ek het dit gedoen nie. Elke keer wat ek na die video kyk word my handpalms sweterig," het die 23-jarige model gesê.
Die eienaars van die gebou gaan intussen regstappe neem aangesien Odintcova glo verby sekuriteit geglip het en nie toestemming vir die video gevra het nie.
Odintcova meen egter sy verdien 'n beloning aangesien sy die swak veiligheid by die gebou uitgewys het. Volgens haar kan mense selfmoord pleeg deur 'n sprong van die gebou se dak af of 'n terreuraanval uitvoer weens die swak veiligheid.
Die polisie in Dubai het Odintcova intussen gedagvaar om 'n dokument te onderteken waarin sy onderneem om nie weer enige gevaarlike aksies uit te voer wat haar lewe in gevaar kan stel nie.